Theodor Oberländer

Theodor Oberländer (født 1. mai 1905 i Meiningen, død 4. mai 1998 i Bonn) var en tysk politiker, SA-offiser og nazist. Han var fra 1953 til 1960 minister for flyktninger, fordrevne og krigsofre. Han tjenestegjorde for etterretningen under andre verdenskrig og var medlem av SA og NSDAP.

Oberländer ble på 1950-tallet dømt til livsvarig fengsel for krigsforbrytelser. Dommen ble avsagt In absentia i Øst-Tyskland og det har i ettertid blitt stilt flere kritiske spørsmål ved dens riktighet.

 Liv og virke 

 Ungdomstid og utdannelse 
Etter studier i landbruksvitenskap og økonomi deltok han i 1923 i ølkjellerkuppet, og han ble i 1933 medlem av NSDAP. Han tok to doktorgrader, først i 1929 i Berlin til Dr. agr. med avhandlingen Die landwirtschaftlichen Grundlagen des Landes Litauen.  Deretter i 1933 til Dr. rer. pol. i Königsberg med avhandlingen Die Landflucht in Deutschland und ihre Bekämpfung durch agrarpolitische Maßnahmen. 

 Krigstjeneste 
Som SA-Hauptsturmführer var han fra 1934 til 1937 riksfører for Bund Deutscher Osten (BDO). Han var professor i Danzig, Königsberg og Praha. 

Under andre verdenskrig tjenestegjorde han som offiser, både ved den ukrainske Wehrmachtsenheten Nachtigall og senere i bataljonen Bergmann. Nachtigall hadde han i 1940 på oppdrag fra admiral Canaris, bidratt til å etablere. Det dreide seg om en tysk/ukrainsk frivillighetsavdeling i Lemberg/Lviv. 

 Partitilhørighet 
Etter annen verdenskrig ble han først medlem av FDP (det liberale partiet) i Bayern, men skiftet allerede i 1950 til Gesamtdeutscher Block/Bund der Heimatvertriebenen und Entrechteten (GB/BHE). Han ble innvalgt i landdagen for GB/BHE, og var statssekretær for flyktningespørsmål inntil 1953.

Den 12. juli 1955 forlot han GB/BHE, som han hadde vært leder for siden 1954, og meldte seg sammen med flere andre representanter inn i CDU den 20. mars 1956. 

 Forbundsdagen og regjeringen 
Han var innvalgt i Forbundsdagen, fra 1953 til 1961, og igjen fra 1963 til 1965.    

Oberländer ble utnevnt til forbundsminister for fordrevne, flyktninger og krigsskadede i 1953, og satt i stillingen til 4. mai 1960. Han var således medlem av to av Adenauers regjeringer, Adenauer II og Adenauer III.  

DDR innledet en rettssak in absentia mot Oberländer. Han ble anklaget for krigsforbrytelser, blant annet mot lokalbefolkningen i Lemberg, og ble dømt til livsvarig fengsel. Journalister i Der Spiegel og Die Zeit brakte anklagene videre.  

Adenauer vegret seg i første omgang mot å fjerne Oberländer: - Vi skal vel ikke slå hodet av en mann, bare fordi SED vil det, sa han. Oberländer ble imidlertid til slutt en så stor belastning for Adenauer at han fikk gå av med pensjon i 1960.Anette Storeide: Arven etter Hitler (s. 127-8), forlaget Gyldendal, Oslo 2010, ISBN 978-82-05-39113-0 Det kom senere frem at DDRs anklager var falske, og statsadvokaten i Bonn avsluttet saken i 1961.  

I 1999 konkluderte en historisk avhandling med at enkelte av medlemmene fra Nachtigal kan ha deltatt pogromen, men det fantes ikke bevis for at Oberländer hadde gitt ordre om det. 

 Etter avsluttet politisk karrière 
I 1970-årene engasjerte han seg i den høyrekonservative stiftelsen Gesellschaft für freie Publizistik og i Verein für das Deutschtum im Ausland. 

Theodor Oberländer er far til historikeren Erwin Oberländer.

 Referanser 

 Eksterne lenker 


Kategori:Fødsler i 1905
Kategori:Dødsfall i 1998
Kategori:Personer fra Meiningen
Kategori:CDU-politikere
Kategori:FDP-politikere
Kategori:Tyske nazister
Kategori:SA-offiserer
Kategori:Tyske ministre for fordrevne
Kategori:Tyske professorer
Kategori:Medlemmer av Forbundsdagen
Kategori:Tyskere fra andre verdenskrig
Kategori:Personer tilknyttet det tredje rike
Kategori:Deltakere i Ølkjellerkuppet
Kategori:Forbundsrepublikken Tysklands fortjenstorden
Kategori:Den bayerske fortjenstorden
Kategori:Alumni fra Humboldt-Universität zu Berlin
Kategori:Medlemmer av NSDAP (innmeldt 1933–1945)
Kategori:Tyske krigsfanger under andre verdenskrig
Kategori:Tyskere dømt for forbrytelser begått under andre verdenskrig
Kategori:Tyskere dømt for krigsforbrytelser
Kategori:Personer dømt in absentia